Kuimarisha lugha ya Kiswahili
Language: Swahili | Genre: Creative_writing

KUIMARISHA LUGHA YA KISWAHILI 

Lugha ya Kiswahili ni lugha rasmi nchini Kenya na katika mataifa mengine kama Tanzania. Lugha hii imechangia kwa maendeleo katika taifa letu kwa kuwa mawasiliano baina ya watu yameweza kurahisishwa. Hivyo basi lugha ya Kiswahili inapaswa kuimarishwa zaidi nchini mwetu na hata katika mataifa mengine ulimwenguni. Baadhi ya njia ya kuimarisha Kiswahili  ni kuwaajiri walimu wa Kiswahili kufunza watoto na wazazi kutoka kwenye jamii isiyofahamu. 

Hakika, walimu wa kiswahili wakiamua kufunza watoto na wazazi kutoka kwenye jamii isiyofahamu lugha hii, itaweza kuimarika na kuchangia maendeleo na kuleta utengamano nchini mwetu. Hii ni kwa kuwa matatizo yetu yanaweza kusuluhishwa kwa lugha ya maelewano na hivyo kila jamii itaweza kuungana kuzungumza Kiswahili kama lugha yao teule. 

Kiswahili kitumike katika sehemu za mafunzo kama vile vyuo na shule za msingi na sekondari kwa kufundisha mafunzo mengino kama vile kemia na historia. Wanafunzi wanaweza kuimarisha uwezo wao wa kuzungumza lugha hii kwa kuwa wanaweza kujua maneno geni kila baada ya mafunzo hayo, hivyo kuchangia kuimarika kwa msamiati wao. Mafunzo nmengine pia yatakuwa yamefanya kuwa rahisi kwa kufundishwa kupitia kwa lugha hii na hivyo kuchangia kuimarika kwake. 

Pia siku ya maadhimisho na kusherehekea lugha ya Kiswahili iteuliwe, kwa mfano mara mbili kwa mwaka. Hii itawaleta pamoja watu wote wanaoenzi Kiswahili ulimwenguni na hivyo kuchangia kuenea na kukua kwake. Watu wanaweza kujumuika pamoja na kubadilishana mawazo yao kuhusiana na lugha na matatizo yanayokumba lugha hii na pia kuzitatua hivyo kuchangia kuimarika kwake. 

Mashindano kuhusu Kiswahili  yanafaa kuandaliwa kama vile uandishi wa insha, mashairi, nyimbo na kadhalika na watakaofuzu watunukiwe zawadi za kiswahili kama vitabu vya Kiswahili, nyimbo, mashairi na insha. Watu wanaweza kupata maarifa zaidi kutokana na zawadi hizi. 

Mikutano ya kijamii na kitaifa kama ya Jumuia ya Afrika Mashariki iweze kuendeshwa kwa lugha ya Kiswahili ili kuchangia kuenea kwake na hivyo basi kuchangia kuimarika kwa lugha ya Kiswahili. Misamiati na maneno mapya yanawaza kujitokeza na kueleweka. 

Kiswahili ni lugha ya kitaifa na pia kimataifa na hivyo tunapaswa kuiendeleza na kuimarisha kukua kwa lugha hii hapa nchini na kote ulimwenguni.